Betogende studente met outomatiese geweer betrapArgieffoto van die afgelope week se studentebetogings in Braamfontein. (Foto: Michele Spatari / AFP) ’n Dringende ondersoek is van stapel gestuur nadat twee betogende studente in Braamfontein met ’n onwettige grootkaliber-vuurwapen betrap is. Brig. Mathapelo Peters, woordvoerder van die polisie, sê polisiebeamptes het twee studente in Stiemensstraat opgemerk wat ’n outomatiese geweer by hulle gedra het. Studente van die Universiteit van die Witwatersrand (Wits) betoog die afgelope week omdat hulle wil studeer al skuld hulle die universiteit geld. Die polisiebeamptes het deurgaans ’n oog op die twee studente gehou totdat die studente in ’n motor geklim en weggery het. Die polisiebeamptes het die motor agternagesit en die studente is eindelik deur die blitspatrollie in Aucklandpark in hegtenis geneem. Polisiebeamptes het die motor deursoek en ’n Galil, ’n outomatiese geweer van Israeliese fabrikaat, met ’n gelaaide magasyn in die voertuig gevind. Die studente, ’n man (24) en ’n vrou (21), is in hegtenis geneem. Peters sê die studente sal na verwagting binnekort in die Johannesburgse landdroshof verskyn op aanklagte van die besit van ’n onwettige vuurwapen en ammunisie sowel as die besit van ’n gevaarlike wapen. Lt.genl. Elias Mawela, die Gautengse polisiehoof, sê dit is kommerwekkend dat studente in die besit van ’n onwettige grootkaliber-vuurwapen is, om nie eers daarvan te praat dat so ’n wapen na ’n studentebyeenkoms gebring is nie. Mawela sê dit wys net watter groot uitdaging die polisie het met betrekking tot die verspreiding van onwettige vuurwapens.